Staatskaping-kommissie: Zuma ‘dink eers’ daaroorVoormalige pres. Jacob Zuma (Foto: ANA) Oudpres. Jacob Zuma het gesê hy wil eers nadink oor adjunkhoofregter Raymond Zondo se uitnodiging om te antwoord op die bewerings van staatskaping teen hom. Zuma se regspan het in ŉ verklaring gesê dat die voormalige president die kommissie van ondersoek steun. Volgens Zuma se regspan was daar tydens elke sitting van die kommissie, waar daar getuienis gelewer is wat die voormalige president kan impliseer, regsverteenwoordigers teenwoordig. “Hy het verder gehoor gegee aan al die kommissie se versoeke wat deur sy regspan vir hom gebring is.” Zuma het gesê hy respekteer die kommissie en dat hy betekenisvol daartoe wil bydra. “Hy sal om dié rede daaroor nadink en die voorsitter van die kommissie antwoord sodra hy sy regspan geraadpleeg het.” Zondo het Donderdag versoek dat Zuma ŉ beëdigde verklaring indien met sy weergawe oor getuienis waar hy geïmpliseer is. Adjunkhoofregter Raymond Zondo. Foto: Karen Sandison/ANA Zuma is deur die voormalige ANC-LP, Vytjie Mentor, en voormalige hoof van die regering se kommunikasie-en-inligtingsdiens (GCIS), Themba Maseko, geïmpliseer. Maseko het vroeër getuig dat hy ŉ oproep van Zuma ontvang het om die Guptas te help om advertensies te kry vir hul media-instansies, The New Age en ANN7. Mentor het getuig Zuma was by die Guptas se huis in Saxonwold toe die broers haar die pos van minister van openbare ondernemings aangebied het. Zondo het Donderdag beslis dat Duduzane Zuma, Jacob Zuma se seun, getuies mag kruisondervra. Die Guptas se aansoek in dié verband is egter van die hand gewys. Zondo het ook die Guptas se versoek om via ŉ videoskakel vanuit Dubai aan die verhore deel te neem geweier, aangesien hy nie in staat sal wees om die kommissie se “magte” af te dwing in só ŉ geval nie. Die kommissie gaan intussen Maandag voort met sy sittings wanneer verteenwoordigers van die vier groot banke sal getuig oor die sluiting van die Guptas se bankrekeninge.